**PAZIŅOJUMS PAR TIESĪBĀM**

**60.2 pants. Personas, kurai ir tiesības uz aizstāvību,**

**pamattiesības kriminālprocesā**

***(1) Personai, kurai ir tiesības uz aizstāvību, ir šādas tiesības:***

***1) nekavējoties uzaicināt aizstāvi un noslēgt ar viņu vienošanos vai izmantot valsts nodrošināto juridisko palīdzību, ja šī persona pati par saviem līdzekļiem nevar noslēgt vienošanos ar aizstāvi;***

Pirms runājat ar procesa virzītāju (izmeklētāju, prokuroru vai tiesu), jums ir tiesības piezvanīt advokātam, lai vienotos par aizstāvību. Ja jums ir nepieciešama palīdzība, lai sazinātos ar advokātu, jautājiet procesa virzītājam, kurš jums palīdzēs.

Ja jums nav zināms konkrēts advokāts, kurš varētu veikt aizstāvja funkcijas, jūs varat prasīt, lai procesa virzītājs jums iedod advokātu kontaktinformāciju. Ja jums nav izdevies noslēgt vienošanos ar advokātu par aizstāvību, bet jūs vēlaties aizstāvja piedalīšanos, jums tiks nodrošināts valsts apmaksāts aizstāvis.

Gadījumā, ja

* jūsu mantiskais stāvoklis izslēdz iespēju samaksu par aizstāvja palīdzību nodrošināt no saviem līdzekļiem vai
* aizstāvja piedalīšanās kriminālprocesā saskaņā ar Kriminālprocesa likuma 83. panta pirmo daļu ir obligāta,

jūs varat lūgt atbrīvot jūs no samaksas par valsts apmaksātā aizstāvja palīdzības izmantošanu, kas tādā gadījumā tiks segta no valsts līdzekļiem. Ar lūgumu atbrīvot no samaksas par aizstāvja palīdzību jums pirmstiesas procesā jāvēršas pie procesa virzītāja.

***2) tikties ar aizstāvi sarunas konfidencialitāti nodrošinošos apstākļos bez īpašas procesa virzītāja atļaujas un bez laika ierobežojumiem;***

Jums ir tiesības uz privātu sarunu ar advokātu bez tikšanās reižu un ilguma ierobežojumiem. Advokāts rīkojas neatkarīgi no procesa virzītāja.

***3) saņemt juridisko palīdzību no aizstāvja;***

Jums ir tiesības konsultēties ar savu aizstāvi pirms procesa virzītājs sāk nopratināšanu, kā arī jūs varat konsultēties ar savu aizstāvi par jebkādiem jautājumiem, kas saistīti ar jūsu interešu aizstāvību kriminālprocesā.

***4) likumā paredzētajos gadījumos pieprasīt advokāta piedalīšanos atsevišķā procesuālajā darbībā aizstāvības nodrošināšanai, ja vēl nav noslēgta vienošanās par aizstāvību ar konkrētu advokātu vai šis aizstāvis nav varējis ierasties;***

Ja jums nav aizstāvja vai arī, ja jums ir noslēgta vienošanās ar advokātu par aizstāvību, bet viņš nevar ierasties uz procesuālās darbības veikšanu (nepilngadīgajam aizstāvis, ar kuru noslēgta vienošanās, nevar ierasties tuvāko četru stundu laikā), jums ir tiesības vērsties pie procesa virzītāja ar lūgumu nodrošināt advokāta piedalīšanos šādās atsevišķās procesuālās darbībās:

* izmeklēšanas darbības, kurās jūs kā aizturētais tiekat iesaistīts;
* lēmuma par atzīšanu par aizdomās turēto paziņošanā jums un jūsu pirmajā nopratināšanā aizdomās turētā statusā;
* ar drošības līdzekļa piemērošanu saistīto jautājumu izskatīšanā pie izmeklēšanas tiesneša;

 Procesa virzītāja pienākums ir minētajos gadījumos nodrošināt advokāta piedalīšanos.

Sīkāku informāciju par minētajām procesuālajām darbībām jautājiet procesa virzītājam.

***5) saņemt no procesa virzītāja attiecīgajā tiesas apgabalā praktizējošo advokātu sarakstu, kā arī bez maksas izmantot telefonu aizstāvja uzaicināšanai;***

Lai uzaicinātu sev aizstāvi, jūs varat bez maksas izmantot tās iestādes telefonu, kurā atrodaties.

***6) tikt informētai par to, kāds pieņēmums izteikts vai kādas aizdomas radušās pret šo personu,*** ***vai kāda apsūdzība tai izvirzīta;***

Jums ir tiesības arī tad, ja jūs nepratina, zināt, kādēļ un par kādu nodarījumu jūs tur aizdomās vai apsūdz. Ja esat aizturēts, jums ir tiesības uzreiz pēc aizturēšanas uzzināt aizturēšanas pamatojumu.

***7) likumā noteiktajā kārtībā un apjomā saņemt mutvārdu vai rakstveida tulkojumu tai saprotamā valodā;***

Ja jūs neprotat valsts valodu, jums ir tiesības uz bezmaksas tulka palīdzību. Tulks var jums palīdzēt sarunāties arī ar aizstāvi, un viņa pienākums ir neizpaust minēto sarunu saturu.

Likumā noteiktajos gadījumos un apmērā jums ir tiesības saņemt dokumentu tulkojumu mutvārdos vai rakstveidā. Jums ir tiesības saņemt rakstveida tulkojumu jums saprotamā valodā tiesneša lēmumam, ar ko tiek atļauts jūs apcietināt vai turēt apcietinājumā, lēmumam par jūsu saukšanu pie kriminālatbildības (apsūdzībai) un tiesas spriedumam kriminālprocesā.

***8) KLUSĒT, sniegt liecību vai atteikties liecināt;***

Kad jūs nopratina, uz jautājumiem par nodarījumu, par kuru jūs tur aizdomās, var neatbildēt, kā arī jūs varat klusēt. Jūsu aizstāvis var palīdzēt jums pieņemt lēmumu attiecībā uz liecināšanu vai atteikšanos liecināt. Ja jūs izlemjat sniegt liecību, jums ir tiesības neliecināt pret sevi un saviem tuviniekiem.

Tuvinieks Kriminālprocesa likuma izpratnē ir jūsu saderinātais, laulātais, vecāki, vecvecāki, bērni, mazbērni, brāļi un māsas, kā arī tās personas, ar kurām jūs dzīvojat kopā un ar kurām jums ir kopīga (nedalīta) saimniecība.

Gadījumā, ja jūs izlemjat sniegt liecību, tad jūsu pienākums ir sniegt patiesas liecības. Liecība ir uzskatāma par nepatiesu, ja tajā ir pilnīgi vai daļēji sagrozīti fakti, noliegti patiesie apstākļi, sniegtas īstenībai neatbilstošas ziņas, kas tieši attiecas uz lietu un no kurām ir atkarīga kriminālprocesa norise. Gadījumā, ja procesa virzītājs konstatēs, ka esat sniedzis apzināti nepatiesas liecības, šāda rīcība varēs tikt atzīta par atbildību pastiprinošu apstākli, nosakot piemērojamā soda mēru, ja tiks pieņemts notiesājošs spriedums vai piemērots prokurora priekšraksts par sodu.

***9) LIKUMĀ NOTEIKTAJOS GADĪJUMOS, TERMIŅOS UN KĀRTĪBĀ PĀRSŪDZĒT PROCESUĀLOS LĒMUMUS.***

Jūs varat iesniegt sūdzību par kriminālprocesu veicošās amatpersonas (izmeklētāja, prokurora, izmeklēšanas tiesneša, u.c.) nolēmumiem, kuru Kriminālprocesa likuma noteiktajā kārtībā var pārsūdzēt, piemēram, par apcietinājuma piemērošanu. Kriminālprocesa likumā noteikts, ka atsevišķi lēmumi nav pārsūdzami, piemēram, lēmums par kriminālprocesa uzsākšanu, lēmums par atzīšanu par aizdomās turēto, lēmums par saukšanu pie kriminālatbildības, lēmums par pirmstiesas kriminālprocesu apvienošanu vai sadalīšanu, par izmeklēšanas pabeigšanu, par krimināllietas nodošanu tiesai.

***10) PIEPRASĪT INFORMĀCIJU PAR KRIMINĀLPROCESA VIRZĪBU, PAR AMARPERSONĀM, KURAS VEIC VAI IR VEIKUŠAS KONKRĒTO KRIMINĀLPROCESU, PAR PERSONAI PIEMĒROTAJIEM TIESĪBU IEROBEŽOJUMIEM UN TO TERMIŅIEM;***

Ja jums nepieciešama informācija par kriminālprocesa, kurā esat iesaistīts, virzību, par jums piemērotājiem tiesību ierobežojumiem un to termiņiem, kā arī amatpersonām, kuras ir veikušas vai veic kriminālprocesu, kurā esat iesaistīts, jūs varat iesniegt lūgumu procesa virzītājam izsniegt šādu informāciju.

***11) LŪGT, LAI NOMAINA AIZSTĀVI, JA PASTĀV LIKUMĀ NOTEIKTIE ŠĶĒRŠĻI VIŅA LĪDZDALĪBAI;***

Objektīva kriminālprocesa norise ir neatņemama taisnīga procesa sastāvdaļa, un tā ir saistīta ar nepieciešamību nepieļaut procesā iesaistīto personu (kriminālprocesa veikšanai pilnvaroto amatpersonu, aizstāvju, tulku, speciālistu, tiesas sēdes sekretāra) ieinteresētību lietā. Šāda ieinteresētība Kriminālprocesa likuma izpratnē ir “interešu konflikts”.

Ja jums pastāv bažas, ka jūsu aizstāvis atrodas interešu konfliktā ar personu, kas veic kriminālprocesu, jums ir tiesības lūgt, lai tiek nomainīts aizstāvis. Interešu konflikts pastāv, ja aizstāvis ir radnieciskās attiecībās līdz trešajai pakāpei, svainībā līdz otrajai pakāpei vai laulībā, vai arī to saista kopīga saimniecība ar procesa virzītāju. Tāpat interešu konflikts veidojas, kad procesa virzītājs, tā bērni vai vecāki saņem ienākumus no aizstāvja, kā arī situācijā, ja jūsu aizstāvis atrodas nepārprotamā konfliktā ar procesa virzītāju.

***12) LIKUMĀ PAREDZĒTAJOS GADĪJUMOS IEPAZĪTIES AR LIETAS MATERIĀLIEM.***

Kriminālprocesa laikā krimināllietā esošie materiāli ir izmeklēšanas noslēpums, tomēr likumā paredzētajos gadījumos un kārtībā jūs varēsiet ar tiem iepazīties.

Ja jums tiek piemērots ar brīvības atņemšanu saistīts drošības līdzeklis (piemēram, mājas arests, apcietinājums), jums ir tiesības iepazīties ar tiem lietas materiāliem, ar kuriem pamatots ierosinājums piemērot šādu drošības līdzekli.

Pēc pirmstiesas kriminālprocesa pabeigšanas jums ir tiesības saņemt tiesai nododamās krimināllietas materiālu kopijas, kas attiecas uz jums izvirzīto apsūdzību un jūsu personību, ja tās nav izsniegtas agrāk, vai ar prokurora piekrišanu iepazīties ar šiem materiāliem.

Jūs varēsiet iepazīties arī ar tiem materiāliem, kas papildus pievienoti krimināllietai pēc tās saņemšanas tiesā, izdarīt no tiem izrakstus, norakstus un lūgt izgatavot to lietas materiālu kopijas, kuri aizskar jūsu intereses un tiesības, izņemot likumā paredzētos gadījumus, bet, pastāvot objektīvai nepieciešamībai, varēsiet iepazīties ar visiem krimināllietas materiāliem un lūgt izgatavot to lietas materiālu kopijas, kuri aizskar jūsu intereses un tiesības. Ja, pabeidzot pirmstiesas kriminālprocesu, jūs atteiksieties iepazīties ar lietas materiāliem vai saņemt šo materiālu kopijas, tas var būt par pamatu lūguma noraidīšanai.

Tāpat jums būs tiesības likuma paredzētajā kārtībā iepazīties ar kriminālprocesa materiāliem pēc kriminālprocesa pabeigšanas un galīgā nolēmuma stāšanās spēkā.

Ja kriminālprocess pret jums tiks pabeigts ar prokurora priekšrakstu par sodu, jums tiks izsniegta šā priekšraksta kopija, informējot jūs par tiesībām iepazīties ar krimināllietas materiāliem un izskaidrojot kriminālprocesa pabeigšanas sekas.

***(2) Liecības nesniegšana nav vērtējama kā traucēšana noskaidrot patiesību lietā un izvairīšanās no pirmstiesas procesa un tiesas.***

Par liecību nesniegšanu jums nevar tikt piemērotas sankcijas. Liecību nesniegšana nenozīmē, ka atzīstat savu vainu.

***(3) Papildus tiesībām, kas noteiktas šā panta pirmajā daļā, aizturētajam, kā arī aizdomās turētajam vai apsūdzētajam, kuram piemēro ar brīvības atņemšanu saistītu drošības līdzekli, ir šādas tiesības:***

***1) iepazīties ar tiem lietas materiāliem, ar kuriem pamatots ierosinājums piemērot ar brīvības atņemšanu saistītu drošības līdzekli;***

Pirms tiek pieņemts lēmums, piemēram, par apcietinājuma piemērošanu, jums (vai jūsu aizstāvim/advokātam) ir tiesības saņemt ierosinājuma kopiju, kurā norādīts apcietinājuma izvēles pamatojums. Lai jūs varētu apstrīdēt apcietinājuma piemērošu, jums ir tiesības iepazīties ar tiem lietas materiāliem, kas ierosinājumā norādīti kā pamatojums tam, kāpēc jums jāpiemēro apcietinājums. Nepieciešamības gadījumā procesa virzītājs anonimizēs (t.i., noņems vai mainīs personu identificējošo informāciju) tos lietas materiālus, ar kuriem ir pamatots ierosinājums, lai nepieļautu lietas materiālos minēto personu pamattiesību apdraudējumu, nodrošinātu sabiedrības interešu aizsardzību un neapdraudētu kriminālprocesa mērķa sasniegšanu.

***2) pieprasīt, lai par aizturēšanu vai apcietināšanu paziņo viņa tuviniekam, mācību iestādei, darba devējam, kā arī sazināties ar vienu no tiem, ciktāl šāda sazināšanās neapdraud citu personu pamattiesības, sabiedrības intereses un netraucē kriminālprocesa mērķa sasniegšanai. Ārvalstniekam ir tiesības pieprasīt, lai par aizturēšanu vai apcietināšanu tiek informēta viņa valsts diplomātiskā vai konsulārā pārstāvniecība, kā arī ar to sazināties;***

 Jums jāinformē amatpersona, kura izdarījusi aizturēšanu, vai procesa virzītājs par to, vai vēlaties, lai kādam no tuviniekiem, mācību iestādei vai darba devējam tiktu paziņots par jūsu aizturēšanu vai apcietināšanu, kā arī par to, vai vēlaties ar vienu no tiem sazināties. Tiesības sazināties var tikt ierobežotas. Šādos gadījumos procesa virzītājs jūs par to informēs.

 Tuvinieks Kriminālprocesa likuma izpratnē ir jūsu saderinātais, laulātais, vecāki, vecvecāki, bērni, mazbērni, brāļi un māsas, kā arī tās personas, ar kurām jūs dzīvojat kopā un ar kurām jums ir kopīga (nedalīta) saimniecība.

 Ja esat ārvalstnieks, informējiet amatpersonu, kura izdarījusi aizturēšanu, vai procesa virzītāju, ka vēlaties, lai par aizturēšanu vai apcietināšanu tiktu paziņots jūsu valsts konsulārajai iestādei vai vēstniecībai, kā arī pa to, ka vēlaties ar to sazināties.

***3) saņemt informāciju par tiesībām uz neatliekamo medicīnisko palīdzību un veselības aprūpi atbilstoši normatīvajiem aktiem;***

 Jums ir tiesības uz neatliekamo medicīnisko palīdzību. Informējiet aizturēšanas vai ieslodzījuma vietas darbinieku, ja jums ir nepieciešama šāda palīdzība. Ja jums ir nepieciešamas kādas speciālas zāles vai speciāla aprūpe, nekavējoties paziņojiet par to aizturēšanas vai ieslodzījuma vietas darbiniekiem, nepieciešamības gadījumā informējiet arī procesa virzītāju.

***4) saņemt informāciju par maksimālo stundu vai mēnešu skaitu, uz kādu personai var tikt ierobežota brīvība pirmstiesas procesā.***

 Jūs var aizturēt ne ilgāk kā uz 48 stundām. Kad minētais laiks ir pagājis, jums ir jābūt vai nu atbrīvotam, vai arī jūs jānogādā pie izmeklēšanas tiesneša, kurš pieņems lēmumu par to, vai jums tiks piemērots apcietinājums.

 Jautājiet savam aizstāvim (advokātam) vai tiesnesim informāciju par iespēju apstrīdēt jūsu apcietināšanu.

 Maksimālais apcietinājumā turēšanas termiņš pirmstiesas procesā ir atkarīgs no noziedzīgā nodarījuma, par ko jūs tur aizdomās vai apsūdz, klasifikācijas:

* par kriminālpārkāpumu – 20 dienas (nepilngadīgai personai apcietinājumu nepiemēro);
* par mazāk smagu noziegumu – 4 mēneši (nepilngadīgai personai – 2 mēneši);
* par mazāk smagu noziegumu pret dzimumneaizskaramību un tikumību, ja tas izdarīts pret nepilngadīgo – 6 mēneši (nepilngadīgai personai – 20 dienas);
* par smagu noziegumu – 6 mēneši (nepilngadīgai personai – 3 mēneši);
* par sevišķi smagu noziegumu – 15 mēneši (nepilngadīgai personai – 8 mēneši).

Kriminālprocesa likumā noteiktajos gadījumos apcietinājuma termiņi pirmstiesas procesā par mazāk smagu, smagu vai sevišķi smagu noziegumu var tikt pagarināti.

***(4) Personai, tiklīdz tā ieguvusi tiesības uz aizstāvību, nekavējoties rakstveidā izsniedz un, ja nepieciešams, izskaidro informāciju par šā panta pirmajā un trešajā daļā noteiktajām tiesībām. To, ka informācija ir izsniegta un, ja nepieciešams, tiesības izskaidrotas, persona apliecina ar savu parakstu.***

 Ja jums kaut kas no iepriekš minētā nav saprotams, jūs varat prasīt, lai jums to izskaidro. Ar savu parakstu jūs apliecināt, ka iepriekš minētais tiesību izskaidrojums jums ir saprotams un ka ir saprotami atbildēts uz jūsu jautājumiem par jūsu tiesībām.